Regionsudvalgets udtalelse om:

- "Meddelelse fra Kommissionen: Udfordringer for erhvervspolitikken i den videnbaserede økonomi", og

- "Kommissionens forslag til Rådets afgørelse om et flerårigt program til fremme af initiativ og iværksætterånd (2001-2005)"

(2001/C 22/04)

REGIONSUDVALGET har -

under henvisning til Meddelelse fra Kommissionen: Udfordringer for erhvervspolitikken i den videnbaserede økonomi og Kommissionens forslag til Rådets afgørelse om et flerårigt program til fremme af initiativ og iværksætterånd (2001-2005) [KOM(2000) 256 endelig - 2000/0107 (CNS)],

under henvisning til Rådets beslutning af 31. maj 2000 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 2. juni 1999 om at udarbejde en udtalelse om dette spørgsmål og henvise det forberedende arbejde til Underudvalg 6 "Beskæftigelse, Økonomisk Politik, Det Indre Marked, Industri, SMV",

under henvisning til Underudvalg 6's forslag til Regionsudvalgets udtalelse (CdR 185/2000 rev. 1), som blev vedtaget enstemmigt den 30. juni 2000 med Henning Jensen, (DK/PSE) som ordfører -

på den 35. plenarforsamling den 20.-21. September 2000 (mødet den 21. september) enstemmigt vedtaget følgende udtalelse.

1. Regionsudvalgets syn på meddelelsen og forslaget til flerårigt program

1.1. Regionsudvalget betragter generelt Kommissionens meddelelse: Udfordringer for erhvervspolitikken i den videnbaserede økonomi og forslag til Rådets afgørelse om et flerårigt program til fremme af initiativ og iværksætterånd (2001-2005) som et visionært og konstruktivt bidrag til fornyelse og nyorientering af EU's erhvervspolitik.

1.2. Regionsudvalget tilslutter sig Kommissionens analyser af de udfordringer, som EU står over for i form af globaliseringen og den nye videnbaserede økonomi. Det er Regionsudvalgets opfattelse, at en koordineret indsats mellem medlemslandene - med inddragelse af de lokale og regionale myndigheder i medlemslandene - vil have en større effekt end enkeltstående landes initiativer.

1.3. Regionsudvalget finder i den forbindelse, at der kan være behov for nærmere at analysere den nye videnøkonomis dimensioner og konsekvenser for regionerne og regionale myndigheder. I mange af medlemslandene er der gennemført denne type af analyser, og analyserne har vist, at den nye videnøkonomi har en række økonomiske og sociale konsekvenser på regionalt og lokalt plan.

1.4. Regionsudvalget støtter Kommissionen i, at en nyorientering af EU's erhvervspolitik og erhvervspolitiske programmer er en nødvendig forudsætning for at realisere EU's nye ambitiøse strategiske mål, som stats- og regeringscheferne fastlagde på Det Europæiske Råds møde i Lissabon: at blive den mest konkurrencedygtige og dynamiske videnøkonomi i verden. En økonomi, der kan skabe en holdbar vækst med flere og bedre job og større social samhørighed og for at realisere kommissionsformand Prodis vision om "Enterprise Europe".

1.5. Regionsudvalget forudsætter, at denne bæredygtige udvikling også kommer til at omfatte en bæredygtig udvikling for og i regionerne. Det minder i den sammenhæng om, at de regionale og lokale myndigheder har særlige forbindelser til erhvervslivet og arbejdsmarkedets parter.

1.6. Regionsudvalget tilslutter sig konklusionerne fra Det Europæiske Råds møde i Lissabon om den gensidige afhængighed mellem den nye videnøkonomi og velfærdssamfundet, men finder ikke, at disse signaler i tilstrækkeligt omfang er indarbejdet i Kommissionens meddelelse samt i forslaget til det flerårige program. De sociale sikringssystemer må tilpasses den nye vidensbaserede økonomi, så de på den ene side virker fremmende for iværksætteri og selvstændig erhvervsaktivitet, og på den anden side tilgodeser arbejdstagernes interesser.

1.7. Regionsudvalget noterer sig desuden, at Kommissionen ikke i særlig høj grad har tænkt de lokale og regionale myndigheder ind i den nye videnøkonomi og dermed ind i løsningen af de udfordringer, som globaliseringen og den nye videnbaserede økonomi stiller EU over for. Det er velkendt, at de decentrale myndigheder i mange medlemslande spiller en afgørende rolle i varetagelsen af de offentlige velfærdsopgaver. De lokale og regionale myndigheder imødeser derfor en central placering i omstillingen til den nye videnbaserede økonomi. Dertil kommer, at de lokale og regionale myndigheder i medlemslandene - ofte frivilligt - fører en erhvervspolitik for at skabe optimale rammebetingelser for iværksættere og virksomheder, og for på den måde at medvirke til øget vækst og beskæftigelse i området. Det vil derfor ifølge Regionsudvalget være relevant at give disse myndigheder en formel placering i EU's erhvervspolitik og i det flerårige program, så at de erfaringer, der høstes på dette niveau, kan udnyttes i en bredere sammenhæng.

1.8. Regionsudvalget finder det bemærkelsesværdigt, at Kommissionen i sin meddelelse "Lokal handling til fordel for beskæftigelsen. Den lokale dimension i den europæiske beskæftigelsesstrategi"(1) anerkender den lokale og regionale dimensions betydning i beskæftigelses- og erhvervspolitikken, men at det samme ikke er tilfældet i Kommissionens meddelelse og forslag til flerårigt program.

1.9. Regionsudvalget beklager, at de lokale og regionale myndigheder ikke har fået en formel placering i forhold til den nye åbne koordineringsmetode - "bedste procedure" metoden. Det er bemærkelsesværdigt i forhold til, at det netop fremgik af konklusionerne fra Det Europæiske Råds møde i Lissabon, at proceduren skulle omfatte alle niveauer. Som erhvervslivets indgang til den offentlige sektor vil det være naturligt at inddrage de lokale og regionale myndigheder i såvel udviklingen som implementeringen af benchmarkingmetoden. Et relevant emne at sætte fokus på i benchmarkingprocessen kan efter Regionsudvalgets opfattelse være, hvordan arbejdsdelingen mellem offentlig og privat opgavevaretagelse på erhvervsområdet, og hvordan arbejdsdelingen mellem forskellige offentlige aktører, herunder de regionale myndigheder, påvirker effekten af erhvervspolitikken.

1.10. Regionsudvalget imødeser med stor forventning, at Kommissionen inden sommeren 2001 vil udarbejde en "Hvidbog om beslutningsstrukturer" (White Paper on governance), hvori Kommissionen blandt andet vil beskrive, hvordan de lokale og regionale myndigheder kan tage større del i de europæiske opgaver. Regionsudvalget finder, at Kommissionen med fordel allerede nu kan indarbejde dette synspunkt i meddelelsen og i det flerårige program, så at de lokale og regionale myndigheder får en formel placering i EU's erhvervspolitik.

1.11. Regionsudvalget finder det perspektivrigt, at der nu formuleres en ny EU-erhvervspolitik, der retter sig imod alle virksomheder, uanset størrelse, sektor eller beliggenhed. Sammen med det nye DG Enterprise vil det efter Regionsudvalgets opfattelse betyde en ny og forbedret politisk og organisatorisk ramme for EU's erhvervspolitik.

1.12. I relation til Kommissionens pejlemærke om et dynamisk og innovativt erhvervsklima finder Regionsudvalget, at Kommissionen vægter forskningsdimensionen for højt i forhold til det almene uddannelsessystem. Erfaringerne har vist, at erhvervene inden for videnøkonomien har en tendens til geografisk klyngedannelse, især omkring universitetsbyerne, hvorfor en satsning alene på forskningsdimensionen kan have nogle umiddelbare regionaløkonomiske konsekvenser.

1.13. Regionsudvalget finder det generelt vanskeligt at forholde sig til et flerårigt program til fremme af initiativ og iværksætterånd i Europa, der er formuleret i så brede vendinger, som det er tilfældet. Der sondres f.eks. ikke mellem virksomhedstype og -størrelse ud fra en antagelse om, at de alle har ensartede vilkår i den nye videnøkonomi.

1.14. Regionsudvalget anerkender, at de behov, der skal opfyldes for at fremme initiativ og iværksætterånd i Europa, ændrer sig over tiden, men det ville være hensigtsmæssigt, at i hvert fald det første års initiativer var formuleret i et mere detaljeret program. Regionsudvalget accepterer, at det nye flerårige program koncentreres om politikudvikling og overordnede aktioner, selv om det i en vis grad strider imod princippet om "think small first".

1.15. Regionsudvalget mener grundlæggende, at en forudsætning for at realisere "Enterprise Europe" er, at Kommissionen tager hensyn til den nye videnøkonomis funktionsmåde. Det har vist sig, at der i videnøkonomien er en tendens til, at innovation og produktion i stigende grad koncentreres i regionale klynger - de såkaldte kompetenceregioner. Inden for klyngerne samarbejdes der i vid udstrækning, samtidig med at der konkurreres om blandt andet den højtuddannede arbejdskraft. Kombinationen af samarbejde og konkurrence skaber dynamiske og konkurrencedygtige regioner, der virker som magneter på både iværksættere og etablerede virksomheder. Denne udvikling har nogle klare regionaløkonomiske konsekvenser, ligesom den tilføjer erhvervs- og iværksætterpolitikken nogle klare regionale dimensioner.

1.16. Regionsudvalget mener, at EU's erhvervs- og iværksætterpolitik i højere grad bør tage højde for, at evnen til tværfagligt samarbejde, til at samarbejde og til at networke, fysisk eller i virtuelle netværk med iværksættere og virksomheder i andre regioner samt indførelse af og tilpasning til ny teknologi, er afgørende forudsætninger for succes. Disse netværk vil ofte have en klar regional dimension på grund af alliancerne mellem regionerne, der kan supplere og understøtte regionens videnbase inden for bestemte kompetenceområder. Forestillingen om den enlige opfinder, håndværker eller ingeniør som grundlægger af Europas nye virksomheder holder næppe i fremtiden. De fremtidige iværksættere og virksomheder vil i stigende grad organisere sig i fysiske eller virtuelle netværk, hvor evnen til regionalt at samarbejde og organisere er de vigtigste betingelser for succes.

1.17. Regionsudvalget finder generelt, at der som led i politikudviklingen på området er et stort behov for at analysere denne nye videnøkonomi nærmere, især for at belyse de regionale dimensioner og konsekvenser af videnøkonomien i Europa.

2. Regionsudvalgets henstillinger vedrørende meddelelsen og forslaget til flerårigt program

2.1. Regionsudvalget anbefaler Kommissionen i højere grad at tage højde for den gensidige afhængighed, der er mellem den nye videnøkonomi og velfærdssamfundet, herunder de lokale og regionale myndigheders placering og rolle i velfærdssamfundet, i meddelelsen og i det flerårige program.

2.2. Regionsudvalget opfordrer Kommissionen til at arbejde ud fra en overordnet, tværgående politik for lokal udvikling.

Regionsudvalget opfordrer konkret Kommissionen til i højere grad at tænke de lokale og regionale myndigheder ind i den nye videnøkonomi i overensstemmelse med nærhedsprincippet og dermed også i løsningen af de udfordringer, som globaliseringen og den nye videnbaserede økonomi stiller EU overfor. Det er ønskeligt, at denne tænkning vil komme til at omfatte såvel de lokale og regionale myndigheders rolle i politikudviklingen i erhvervspolitikken, herunder udviklingen af metoder og aktioner som implementeringen af de konkrete aktioner i det flerårige program. Det kan efter Regionsudvalgets opfattelse ske gennem nye former for partnerskaber og samarbejde mellem de forskellige interesser og myndigheder i Europa.

2.3. Regionsudvalget anbefaler Kommissionen at tage hensyn til den organisering og kompetence fordeling, der er i det enkelte medlemsland i erhvervspolitikken og at tage hensyn til det ansvar, de lokale og regionale myndigheder har i erhvervspolitikken. Regionsudvalget opfordrer konkret Kommissionen til at udarbejde en meddelelse, der beskriver de lokale og regionale myndigheders rolle og opgaver i erhvervspolitikken og dermed relevansen af en lokal og regional dimension i erhvervs- og iværksætterpolitikken. I denne forbindelse kan Kommissionen med fordel drage nytte af sine erfaringer på beskæftigelsesområdet.

2.4. Regionsudvalget opfordrer Kommissionen til at udarbejde mere konkrete arbejdsprogrammer, så det nuværende høje abstraktionsniveau i det flerårige program brydes ned til et mere operationelt indhold. Regionsudvalget finder det vigtigt at understrege, at de konkrete aktioner bør tage hensyn til det enkelte lands politiske og administrative struktur.

2.5. Regionsudvalget opfordrer Kommissionen til som led i sin politikudvikling på området at analysere de regionale dimensioner og konsekvenser i den nye videnøkonomi nærmere. Efter Regionsudvalgets opfattelse er der nogle åbenlyse regionale dimensioner i den nye videnøkonomi, og Regionsudvalget opfordrer derfor Kommissionen til at udarbejde og prioritere erhvervspolitiske aktioner med en klar regional og lokal dimension. Det vil først og fremmest sige erhvervspolitiske aktioner, der tager højde for, at erhvervene i den nye videnøkonomi har en tendens til at koncentrere sig i regionale klynger. Eksempelvis kan der på EU-plan være behov for i øget grad at støtte regionale kompetencecentre eller virtuelle uddannelsestilbud som modvægt til den regionale koncentration. Derfor bør man fremme oprettelsen af ekspertnet og lette de ugunstigt stillede regioners adgang til disse net.

2.6. Regionsudvalget opfordrer Kommissionen til at inddrage de lokale og regionale myndigheder i udarbejdelsen og gennemførelsen af "bedste procedure" metoden. Regionsudvalget opfordrer konkret Kommissionen til, som led i sin benchmarking, at analysere nærmere, hvordan arbejdsdelingen mellem markedet og offentlige myndigheder samt arbejdsdelingen mellem offentlige myndigheder påvirker effekten af erhvervspolitikken. På den måde kan det fastslås, hvilke opgaver markedet henholdsvis det offentlige, herunder de regionale myndigheder, løser bedst i erhvervspolitikken.

2.7. Regionsudvalget henstiller endelig, at relevante dele af de årlige arbejdsprogrammer, midtvejsevalueringen i 2003 samt den endelige evalueringsrapport sendes i høring i Regionsudvalget.

Bruxelles, den 21. september 2000.

Jos Chabert

Formand for

Regionsudvalget

(1) KOM(2000) 196 endelig.